Wojerecy (AK/SN). Po poł lěće twarskeho časa je Wojerowska bydlenjotwarska towaršnosć bydlenski blok čo. 69 do 75 na Budyskej aleji dosaněrowała. Dohromady jedna so wo 32 bydlenjow z třomi abo štyrjomi stwami. Mnozy z podružnikow bydla tam hižo dlěje hač 20 lět. Bydlenjotwarska towaršnosć je 525 000 eurow inwestowała a sumu dospołnje ze swójskich srědkow zapłaćiła.
Bydlenski blok na Budyskej aleji nasta w 1960tych lětach. Tuž běchu nětko někotre twarske naprawy trěbne. Na swislach přitwarichu wosom balkonow. Tepjenje přestajichu wot płuna na milinu. „Wobšěrne dźěła wopřijachu dale nowe městno za milinowe časniki w pincy, rozdźělowanske kašćiki a dalše techniske připrawy“, praji Christian Frank z bydlenjotwarskeho předewzaća. „Dale smy tójšto metrow kablow z pincy hač do jednotliwych bydlenjow kładli.“
szl_Latn szl_Latn